Сурэтхэр гъуджэ пэлъытэщ
Бзыхьэхуэхэм сурэт телъыджэхэр къыхэзыщIыкI, Къэбэрдей-Балъкъэрым щыщ художник СэвкIуий Iэсият и лэжьыгъэхэр Санкт-Петербург щигъэлъэгъуащ. Выставкэр художественнэ текстилымкIэ «Курочка ряба — 2013» дунейпсо фестивалым хыхьэу къызэрагъэпэщат икIи къэрал зэмылIэужьыгъуэхэм я сурэтыщIхэр абы щызэIущIащ.
СэвкIуийм и IэдакъэщIэкIхэм гупсысэ куу яхэлъу абы къыщалъытащ. Бзылъхугъэ IэпщIэлъапщIэм гъуазджэм и IэмалыщIэхэри къегъэсэбэп, апхуэдэ Iуэху бгъэдыхьэкIэкIэ абы и IэщIагъэм зрегъэужь.
СССР-м, РСФСР-м, КъБР-м я цIыхубэ артист, Санкт-Петербург, Налшык къалэхэм щIыхь зиIэ я цIыху Темыркъан Юрэ Iэсият и лэжьыгъэхэр зригъэлъэгъуа иужь, жиIащ: «Гъуазджэ нэсщ, щIэщыгъуагъ яхэлъщ, си гур хагъэхъуащ». Iэсият и лъэпкъэгъу нэхъыжьыфIым зэрыхуэзам нэхъри игъэгушхуащ.
Санкт-Петербург щекIуэкIа гъэлъэгъуэныгъэр зыми емыщхь хъуат. Къапщтэмэ, Киршинэ Иринэ щэкIым трищIыхь сурэт теплъэгъуэхэм дэрэжэгъуэ къуат, Фомина Иринэ (Украинэ) ейхэм усыгъэр я лъабжьэщ. Накаямы Фумико (Японие) и лэжьыгъэхэм хъыбар псо къыпхуаIуатэрт, я лъэпкъ дамыгъэхэмрэ лIыхъужьхэмрэ теухуауэ. Германием щыщ сурэтыщI цIэрыIуэ Ланге Барбэрэ гъудэбадзэхэм я дунейр и сурэтхэм къыщигъэлъэгъуащ.
Мы лэжьыгъэхэм яфIэгъэщIэгъуэну еплъащ Санкт-Петербург дэсхэри, нэгъуэщI къалэ куэдым, уеблэмэ европей къэралхэм къикIахэри.
ГЕРАСИМОВЭ Риммэ.
